《湘阴舜妃庙》
明代·蓝智

虞帝南巡日，英皇北望时。翠华春不返，碧草暮相思。

万里重湖水，空山二女祠。沉珠真自惜，埋玉竟谁知。

斑竹留双泪，苍梧隔九疑。天涯龙驭远，镜里凤情悲。

巫雨凄残梦，湘云蔼暝姿。渚芳迎杂佩，波影动灵旗。

惨淡思韶舞，凄凉咏楚辞。空馀清夜瑟，幽怨托哀丝。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。